khistorydata/jeongjo-sjw-relations huggingface dataset:
정조 4년
朴祐源。以司僕寺官員。以一二提調意啓曰。濟州出來先運三名日進上馬六十匹。別御乘馬二十匹。差備進上馬八十匹。凶咎馬十匹。駑駘馬十匹。合一百八十匹內。二匹船中故失。實納馬一百七十八匹。禾毛色。別單書入。而耽羅馬品。近甚孱劣。此必由於牧養之不得其宜。故縷縷關飭。不啻申嚴矣。今番貢馬。又復如前。先運如此。後運可知。牧使若果惕念。加意抄擇封進。則豈有此弊。揆以道理。萬萬駭然。濟州牧使金永綬。從重推考。以警日後。何如。傳曰。貢駒罷劣。莫若近年。禁軍馬兵。將至雇騎貰乘而後已。山屯之貢。許令退限。歲捧之品。不拘蹇瘠。朝家之前此曲恕。抑云屢矣。觀此本寺草記馬品。又復若前云。此亦紀綱所在。藉令飼牧失宜。獨非守臣之罪乎。罷拿之譴。在所不已。而迎送有弊。姑此寬假。委折爲先査問。罪狀從後稟處。
정조 4년
庚子七月二十一日卯時。上詣春塘臺。擧動入侍時。行都承旨徐浩修。左承旨李亨逵。右承旨徐有防。左副承旨朴祐源。右副承旨李鎭恒。同副承旨鄭宇淳。假注書趙興鎭趙衍德。記注官張顯慶。記事官文采五。以次侍立訖。上具翼善冠黑團領。乘輿出協陽門。由建陽門入靑陽門。詣春塘臺入幕次後。諸臣口傳問安。上詣拜禮所。就版位西向立。通禮告拜禮。上行四拜禮訖。通禮。告禮畢。上乘輿出靑陽門。由建陽門入協陽門。入大內後。諸臣口傳問安。以次退出。
정조 4년
庚子七月二十一日辰時。上御誠正閣。禮房承旨入侍時。右承旨徐有防。假注書趙興鎭。兼春秋金廷龍。記事官鄭東浚。以次進伏訖。上曰。近日日熱益甚。故難於酬應。公事積滯。誠可悶矣。有防曰。近日申後。公事入啓。則輒皆啓下。故無遲滯之端矣。上曰。急於擧行者。連爲判下。而其中閑漫公事。姑未啓下。仍命讀各道狀啓及公事。有防讀奏訖。命退。承史以次退出。
정조 4년
行都承旨徐浩修坐。左承旨李亨逵坐。右承旨徐有防坐。左副承旨朴祐源坐。右副承旨李鎭恒坐直。同副承旨鄭宇淳坐直。注書一員未差金載瓚病。假注書趙興鎭仕直趙衍德仕。事變假注書沈達漢仕。
정조 4년
鄭宇淳啓曰。卽伏見咸鏡監司李命植有旨祗受狀啓。則以其身病。替使中軍布諭云者。事異常規。原狀啓雖已捧入。不可無警。推考。何如。傳曰。允。
정조 4년
下備忘記于李鎭恒曰。凡有旨下諭及傳敎行會也。營閫之祗受狀聞。必皆盡謄全本。尾附結語。所以重其事尊其式之意。觀此海帥狀聞。以習操事。縷縷飭諭。俱不載謄。乃敢以己語節該之。節該之不足。又敢掇取四三字或一二句。別作數行文字。未之前聞。有關後弊。且武帥不嫺操觚則失之疎漏。尙可恕也。涉乎巧撰。豈不怪底。由前由後。萬萬駭然。不可無別樣處分。其委折。自備局爲先。星火査問以聞。該房之捧入。難免不察。當該承旨推考。
정조 4년
下備忘記于徐浩修曰。銓長批下與三銓牌招開政。殿陛登降。知其難强。批旨旣示予意。赴朝行政。固非委身床笫之病。何勞而不爲。前前銓長所能爲者。此銓長獨可辭避乎。此則有關分義。不必多費辭敎。該房知悉。申飭膺命。
정조 4년
鄭宇淳。以時敏堂重建都監言啓曰。行閣始役吉日。令日官推擇。則今月二十四日卯時爲吉云。以此日時擧行之意。敢啓。答曰。知道。
정조 4년
下備忘記于鄭宇淳曰。再明日移次後。宣傳官。移接於司謁房。司謁房。移接於宣傳官廳事。分付。
정조 4년
下備忘記于鄭宇淳曰。再明日始役日爲始。限畢役間。建陽門權閉。本門入直禁衛軍五名式除出。晝夜輪回把門。非標信。無得開閉。別定守門將一人。近處房舍入直。以爲掌鑰之地。四所警巡。則兩闕分兩所爲之。昌慶宮。則只宣仁門開閉。兵曹郞官一人。依空闕衛將例入直。承文院。禁雜人。掌門鑰事。分付。
정조 4년
李鎭恒啓曰。吏曹判書李福源。參議沈豊之。牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書更爲牌招。何如。傳曰。允。
정조 4년
傳于李鎭恒曰。吏曹判書牌去來。催促。
정조 4년
朴祐源啓曰。聞今日宣薦內禁衛取才設行云。此乃向日破薦後更設也。前者入格之人。今番果皆無遺入格乎。抑有前入格而今或見漏乎。毋論新舊薦。更試時。以已入格人。若有見漏者。可爲矜悶。詳問該曹以啓事。命下矣。問于兵曹。則以爲今日宣薦取才。即爲宣薦禁軍有窠。故試取也。非前日薦取才入格人勿施而更試矣。前日取才入格六人內。舊薦四人。新薦二人。而成道鍾。再薦時。不爲報來。則係是無薦人。故拔去。崔命健。則初薦報來後。取才入格納馬。而再薦又爲報來。故此則相議將臣別將後。竝與舊薦入格四人。而依初取才。仍爲施行。不爲更試云矣。敢啓。答曰。知道。
정조 4년
李鎭恒。以訓鍊都監言啓曰。本局別將梁世絢。身病甚重。勢難察任。改差。何如。傳曰。允。
정조 4년
又以義禁府言啓曰。洪忠監司沈頤之狀啓據。刑曹粘目內。慶尙道泗川縣定配罪人南鵬翊。逃還於槐山郡本土。因病物故。當該配所官。常時不能檢飭。致使編配罪人。有此逃還物故之擧者。極涉駭然。拿問處之事。允下矣。罪人南鵬翊逃還時。配所官。令本道道臣指名狀聞後。稟處。何如。傳曰。允。
정조 4년
又以義禁府言啓曰。公山前判官李德鉉。通津前府使李翼純。月串前僉使全仁謙等。拿問定罪事。傳旨啓下矣。李翼純。今方待命。卽爲拿囚。而李德鉉。以陜川郡守。時在任所。全仁謙。時在咸鏡道文川地云。依例發遣府書吏羅將。拿來。何如。傳曰。待待命拿囚。
정조 4년
大司憲李𡊠。大司諫李敬玉。掌令權德訓。持平李夔。獻納尹長烈。校理權以綱金翊休。副校埋李鼎運。修撰尹尙東。副修撰柳孟養所啓。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中途付處。措辭見上答三司曰。不允。大司憲李𡊠。大司諫李敬玉。掌令權德訓。持平李夔。獻納尹長烈所啓。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。措辭見上答兩司曰。不允。第六件七件事。亟停勿煩。掌令權德訓所啓。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁倍。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上答府曰。不允。第六件七件事。亟停勿煩。獻納尹長烈啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。措辭見上答院曰。不允。第九件事。亟停勿煩。姜忱事。院前停啓。
정조 4년
吏曹判書李福源啓曰。伏以。臣抱難爲之疾。承不稱之命。猥入文字。懇祈哀籲。及奉聖批。未蒙準可。又於三昨日。臣之從弟判尹臣性源。退自前席。來傳恩敎。所以委曲軫恤。宛轉指導者。殆如慈父之詔迷子。無似賤臣。來去何關。乃煩聖念。若是勤摯。臣非木石。寧不知感。三日徊徨。氷炭交中。竊伏惟念。駑下之姿。不合任重。聖鑑之所已燭。沈痼之疾。無望供劇。臣疏之所已陳。今雖欲更瀝肝血。仰首鳴號。將何說之藉乎。抑臣伏讀前日所賜批旨。丁寧反覆於可强不可强之間。有以仰見天地成萬物之仁。中庸體群臣之義。臣請因是而冒死仰復。惟聖明垂察焉。夫感激恩數。扶曳一肅。不恤冒沒之嫌。竊附叩謝之義。此則臣或可强也。出入政席。考閱仕版。夤緣一出。遂行銓職。此則決非臣之所可强也。殿下旣使臣强其可强。而不强其不可强。則臣固當奉令承敎。可幸無罪。而臣聞之。至治之世。有爲之君。不以名器。輕假于人。凡百有位。罔不難愼。況此天官長席。何等地望。而上可以虛授。下可以苟承乎。今使臣進謝明主之寵命。坐占冢宰之華銜。微分則伸矣。私榮則極矣。其奈國體之苟艱。何。有識之譏議。何哉。臣身去就。其事雖小。朝廷擧措。所關甚大。此臣所以仰思俯量。欲前還却。不忍以一己之榮。而傷則哲之明。累綜核之治也。嗚呼。聖上之視遇臣。眷念臣。恩至渥也。德至厚也。臣雖至愚。豈獨無銜結報答之誠哉。狗馬賤疾。尙可及醫。如或賴天之靈。復起爲人。則燥濕夷險。臣不敢擇。奔走殫竭。庶有其日。至於在此時行此職。則萬萬非臣之所能强也。言出肝膈。實無假飾。匹夫之願。天必從之。鞶禠之命。拱手而俟。伏乞聖慈。憐之察之。臣無任感激戰恐屛營祈懇之至。答曰。省疏具悉。卿其勿辭。從速行公。
정조 4년
庚子七月二十二日辰時。上御暎花堂。宣傳官試射入侍時。右承旨徐有防。假注書趙興鎭。兼春秋金廷龍。記事官鄭東浚。以次進伏訖。上曰。都承旨左承旨左副承旨奎章閣提學前直閣待敎入侍。賤臣承命出。與都承旨徐浩修。左承旨李亨逵。左副承旨朴祐源。奎章閣提學鄭民始。大司成鄭志儉。奎章閣待敎徐龍輔。偕入進伏。上曰。積雨初收。涼風乍起。故宣傳官積滯試射。迨此設行。而適有小饌。召卿等矣。浩修等曰。臣等幸逢不世之遭過。昵近香案。醉飽聖德。榮忭之極。不知所達矣。上曰。時敏堂重建役事。不可停止。勢將經始。而國用民力。實爲關心。都監堂郞。果能體予此意否。民始曰。臣旣伏承前後縷縷下敎。與戶判。除弊省費之道。逐日相議。仰體聖意。而工役不少。所入自多夥然。不勝惶恐矣。上曰。重建之役。將仍舊基上樑。而坐向。使相地官。不可不省審矣。民始曰。誠然矣。上曰。相地官柳道亨入侍。賤臣。承命出。與中部都事柳道亨。偕入進伏。上曰。時敏堂重建。今方擇日。而地脈及坐向。詳細論定。然後可以立柱上樑。都監堂上與道亨。偕往看審。道亨遍爲看審後。進奏曰。局勢回抱。案對端正。別無仰達之事。而以臣區區賤見論之。則時敏堂舊基西邊。其中最承來龍之氣。今番上樑。稍移西邊定基。似好矣。上曰。道亨之言旣如此。卿等之意。何如。民始等曰。臣等素昧地理。何敢的論。而地官之言。旣曰此勝於彼。且以臣等之見。坐處之稍高軒敞。比之舊基。似勝矣。上曰。然則完定擇日。可也。仍命退道亨。宣傳官。以次進射訖。命浩修書傳敎曰。試射宣傳官閔百履。一巡五中全布。比較二次四中。出六調用。命宣饌後。命退。諸臣以次退出。
정조 4년
行都承旨鄭昌順坐。左承旨李亨逵坐。右承旨徐有防坐。左副承旨朴祐源坐直。右副承旨李鎭恒坐。同副承旨鄭宇淳坐直。注書一員未差金載瓚病。假注書趙興鎭仕直趙衍德仕。事變假注書沈達漢仕。
정조 4년
鄭宇淳啓曰。正言李東稷。旣在闕中。不爲肅謝。直爲出去。事甚未安。推考警責。何如。傳曰。允。
정조 4년
李鎭恒啓曰。合辭方張之時。諫院無詣臺之員。事甚未安。呈告未肅拜人員。竝卽牌招。何如。傳曰。允。
정조 4년
徐有防啓曰。今日乃處暑。視事。當爲取稟。而卽今老炎益甚。無異三伏。姑觀日候稍涼。更稟之意。敢啓。答曰。知道。
정조 4년
鄭宇淳啓曰。卽者持平姜忱。謂以對辯。陳疏到院。而滿紙張皇。專事噴薄。下款論列。又屬反詈。此等章奏。曾有察飭之敎。則本院所當還却。而旣稱被劾後對辯之疏。故不得已捧入之意。敢啓。答曰。知道。
정조 4년
傳于朴祐源曰。兵曹判書入侍。
정조 4년
李亨逵啓曰。兵曹判書李衍祥。依下敎來待矣。傳曰。入侍。
정조 4년
朴祐源。以禁衛營將官來言。言啓曰。今日本營軍兵。日次私習云矣。敢啓。答曰。知道。
정조 4년
傳于朴祐源曰。騎馬一匹立之。
정조 4년
李鎭恒啓曰。吏曹判書李福源。參議沈豊之。再牌不進。推考傳旨及罷職傳旨。今方捧入。而特敎申飭之下。連違召命。不卽開政。事體所在。誠極未安。判書所當更請牌招。而係是一日三牌。何以爲之。敢稟。傳曰。今則多少辭敎。徒近屑越。更爲牌招。去來另加催促。
정조 4년
以吏曹參議沈豊之牌不進罷職傳旨。傳于李鎭恒曰。只推。
정조 4년
傳于李鎭恒曰。參議只推。與判書同參開政。
정조 4년
傳于李亨逵曰。有闕之代。今日政差出。承旨前望單子入之。
정조 4년
傳于徐有防曰。新除授承旨。牌招察任。本兼代。今日政差出。
정조 4년
吏批。判書李福源進。參判未差。參議沈豊之式暇。右副承旨李鎭恒進。有政。徐浩修爲吏曹參判。姜爲正言。李東稷爲正言。金履禧爲副校理。洪明浩爲修撰。李鼎揆爲副修撰。金鍾秀爲禮曹判書。洪檢爲右尹。徐有慶爲知義禁。徐琢修爲戶曹正郞。承文著作李基恒單付。校書正字徐昇修單付。再政。金夏材爲禮曹參判。徐浩修爲同經筵。金華鎭爲掌樂提調。洪樂淵爲兵曹佐郞。鄭喆祚爲禮曹佐郞。金思儼爲敦寧主簿。趙台鉉爲漢城主簿。
정조 4년
兵批。判書李衍祥進。參判李聖圭病。參議趙英鎭入直進。參知吳大益病。左副承旨朴祐源進。有政。李性源爲都摠管。金光國爲同知。朴敦行爲五衛將。宋濟魯爲僉知。李彦春爲訓鍊僉正。閔百履爲部將。李球爲爲忠壯將。尹得逵爲南漢留營別將。雲頭里權管鄭聖赫。副司直李義行朴天行。副司果徐有鍊鄭福煥李潤謙單付。金相玉爲副摠管。
정조 4년
以大司諫李敬玉。司諫趙英弼。獻納尹長烈。牌不進罷職傳旨。傳于鄭宇淳曰。只推。
정조 4년
下備忘記曰。阿耳事。屢於筵席講之熟矣。今番事。亦由於本事未決。而府鎭相爭之故。自不免隨處移憤。觸境遷怒也。唉彼小民。獨不冤乎。曾因故兵使張泰紹狀請。伊時廟堂。以阿耳面土地人民。許令全屬本鎭。而本府尙不出給。種種葛藤。皆從此中出。大抵百包糧餉。百名軍丁。則旣卽割屬八處土地。八處人民。則迄此靳與。賦出於此。民屬於彼。決非事理之所當然。且在朝家一視之道。府亦關防。鎭亦關防。當從坦直之策。又今因循不決。民但受其弊而已。楚山府葛坡等八處土地人民。依先朝庚申定奪。卽令付之阿耳鎭後狀聞事。分付。本鎭。卽是要衝。論以邊陲事體。無異楚山。而銓曹差遣。鎭不如府。遠矣。若非老衰之人。率多中下之類。臨政飭敎。每歸文具。如是定式之後。不可無矯弊之政。兵判後日次對日。就議大臣。講定其擇差之方以聞。
정조 4년
又下備忘記曰。此武弁。固知其妄恣驟躐極矣。安得不然。使之査啓。猶屬審愼之意矣。觀此査啓。本事與臺章。不無相左之端。而鎭民拘囚。至於七人。從以逮繫鎭民父母之年近七十者。其使氣飾怒。明若觀火。旣無營題。又非法典。道啓中妄率云云。可謂着題。此而置之。又當肆虐鎭民。楚山府使朴光迪。拿問處之。至於鎭民中逃躱上京。至今逗留者。必是做出此等事。圖作此等計。民習誠亦痛駭。道啓何不言推治。令道臣各別懲治。以杜僥倖。本府使未差之代。口傳差出。明日辭朝。
정조 4년
傳于鄭宇淳曰。明日。朝廷藥房政院玉堂。問安。置之。
정조 4년
鄭宇淳。以弘文館言啓曰。新除授副修撰李鼎揆。時在慶尙道慶州地。經筵入番事緊。請斯速乘馹上來事。下諭。傳曰。依啓。
정조 4년
朴祐源。以訓鍊都監言啓曰。依下敎。墻址笆防處。守直軍一哨中五十名。哨官率領。明日退直於集賢門外。千摠及餘軍。撤送之意。敢啓。答曰。知道。
정조 4년
徐有防。以承文院官員。以都提調意啓曰。兵曹郞官。依下敎旣已入直於本院所接處。本院依前例移接尙衣院朝房之意。敢啓。傳曰。自有他房舍。不必移接。
정조 4년
掌令權德訓所啓。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁倍。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上答府曰。不允。第六件七件事。亟停勿煩。
정조 4년
庚子七月二十三日。兼春秋洪光一。禁府洪昌源杖一百。徒三年。公罪。啓。傳曰。功減一等爲良如敎。
정조 4년
禁府啓目。禹德遠符同色吏。偸弄軍餉之狀。今始箇箇直告。照律勘處。何如。傳曰。依允。
정조 4년
庚子七月二十三日卯時。上御誠正閣。右承旨入侍時。右承旨徐有防。假注書趙興鎭。兼春秋金廷龍。記事官鄭東浚。以次進伏訖。上曰。時敏堂失火後。誠正閣東邊。無隔甚虛。非但內外之聲相聞。重建之役。非久當始。而工匠出入。亦太近。故欲移次寶慶堂。自明日。仁政門分付兵曹。使之朝夕開閉。光範門藝文館次知開閉。崇範門藥房次知開閉。而移次後。仁政門內雜人出入。一竝嚴禁事。分付兵曹。可也。有防曰。建陽門權閉。則禁漏官。以何路往來乎。上曰。建陽門權閉後。無往來之路。禁漏官。持行漏。移接於西所之意。分付。仍命書傳敎曰。時敏堂改建之役。在所不已。材木不得不許斫。而見今晩炎如此。秋務孔殷。寧緩改構之役。難役方農之民。行閣先建。一爲障蔽之道。一爲軫弊之方。安眠島宮材斫伐。姑待秋成爲之。備郞姑勿發遣。待斫伐時下送。又命書傳敎曰。此何事體。此何道理。若此不已。使予畢竟至於曲循而後已乎。見今紀綱。雖曰掃地。揆以分義。安敢乃爾。吏曹判書李福源。從重推考。與參議更爲牌招。又命書傳敎曰。明日移次寶慶堂。政院知悉。命退。承史以次退出。
정조 4년
庚子七月二十三日辰時。上御誠正閣。左承旨兵曹判書。同爲入侍時。兵曹判書李衍祥。左承旨李亨逵。假注書趙衍德。記事官金廷龍鄭東浚。以次進伏訖。上曰。政院事。是何事也。名之曰院議。而朝鮮豈有如許啓辭乎。殆同書札之例。而以司謁傳之。事體道理。豈不駭怪乎。姜忱之疏。雖曰言事。却之無妨。而以不得已捧入之意。使司謁傳之。如此啓辭。初不爲之。可也。此有前例乎。亨逵曰。前者只有西平君橈。以徽號事。有此啓辭矣。然而伏承聖敎。不勝萬萬驚怪矣。上曰。此是禁令。而若係逆賊之事。則猶或近似。而特以對辯之疏。政院如是擧行。驚怪自驚怪。體禮自體禮。豈可如是乎。上曰。移次則建陽門封鎖矣。正堂雖是時急。可待秋成後造成。行閣則。今當改建。役軍出入。以集賢門爲之。回泰門。亦當鎖之。木匠石工。亦以集賢門入之。而朝夕出入之時。數其名數以入。兵曹所屬。或有出入之事。則待標信擧行。時敏堂把守軍一哨內。只以五十名入直於集賢門。而五十名內。除出五名。排立於集賢門外。禁其雜人。將官當爲率入。而依監軍例。當爲落點矣。自今日爲始。通化門權閉。宣仁門則開閉。而使兵曹郞廳掌鎖鑰。仁政門閉後。左右挾門開金。以入直禁軍將。掌之。光範門開金。掌于藝文館。崇範門開金。掌于藥房長務官。可也。且移御所汚穢之物。各使入直處掃除事。分付。衍祥。承命先退。右副承旨戶曹參判入侍事。出榻敎賤臣承命出來。召鄭民始李鎭恒。進伏。命書傳敎曰。參議只推。與判書更爲牌招。使卽開政。判書事。可謂大是寒心。若此則長銓。將作羈縻之窠。而可無備員行政之日乎。前此縷縷飭敎。殆歸無實。寧有如許分義。此非抑束强迫之政也。論以事理紀綱。決不容曲恕。吏曹判書李福源。從重推考。自政院。另加嚴飭。催促膺命。上曰。吏判。庶可出仕。而何如是不出乎。民始曰。人皆勸其出仕云矣。上曰。政院啓辭。前所未有之事。卿其聞之乎。民始曰。臣亦聞之而。事甚怪矣。上曰。旣曰院議。而以司謁傳之。如或有關係甚重。則猶或可也。只以姜忱之疏。如是越禮。豈不驚怪乎。民始曰。聞之則院中諸承旨。皆爲惶悚。而此是該房。不善擧行之事矣。上曰。此是右位之過。何必歸之於同副乎。上曰。材木盡入乎。民始曰。以集賢門輸入矣。上曰。郞廳一員。別爲入直。可也。民始曰。入直處所。定於何處乎。上曰。軍職廳。好矣。而以別工作一員。郞廳二員。輪直。可也。上曰。圖形誰爲畵成乎。民始曰。臣是爲之。上曰。好矣。間數將至幾何也。民始曰。以爲六十餘間矣。上曰。減數則好矣。民始曰。減之不得矣。上曰。姜忱疏。卿其見之。民始奉覽。上曰。如許前例。卽爲考納事。分付政院。賤臣。承命出來。復奏曰。一承旨。獨啓考之前例而無之云矣。上曰。日旱如此。今亦爲祈雨祭乎。鎭恒曰。聖慮太過矣。且入秋節。則不爲祈雨矣。上曰。若又大雨。則有害乎。鎭恒曰。頃已大雨。雖雨。不必多矣。上曰。似然矣。上曰。沈念祖入侍。賤臣。承命召入進伏。上曰。其冊幾何撰成乎。念祖曰。其後姑未加撰矣。上曰。所選爲十五人云。誰果入之乎。念祖曰。姑未滿十五人。而當以趙普入之乎。上曰。使予欲爲裁定否。此實難矣。與奉朝賀。相議抄選。可也。念祖曰。奉朝賀。亦未能簡選矣。上曰。與鄭志儉相議。好矣。念祖曰。抄選爲十一人。而趙普韓琦富弼寇準呂晦張浚李絳范仲淹韓世忠岳飛文天祥矣。上曰。如或誤選。則千載之下。將爲疵議。必須量選。勿爲貽笑。亦勿爲畵葫蘆也。歐陽修蘇軾。則文章外事。事功最難。江萬里文天祥。專是忠義。而忠亦一節。世家。必爲善簡。可也。石介當入之乎。念祖曰。似當歸之於世家矣。上曰。賈似道入於奸臣乎。念祖曰。然矣。而以嚴嵩。作魁入之。何如。上曰。從好爲之。可也。念祖曰。楊億曾鞏。歸之文苑。何如。上曰。好矣。來月內。可以畢成乎。念祖曰。目錄則從近可成矣。上曰。世家從簡爲之。而專尙事功。可也。念祖曰。趙普。當爲首題。次次以定。而宋之三百年。實由於趙普一人矣。上曰。右副出去。院例。卽爲考納。命退。諸臣以次出。
정조 4년
庚子七月二十三日申時。上御誠正閣。都承旨入侍時。行都承旨鄭昌順。假注書趙興鎭。兼春秋金廷龍。記事官鄭東浚。以次進伏訖。上曰。登極後。卿初入院中乎。昌順曰。丙申年代聽初一日待罪。與李衍祥。相避遞免矣。上曰。卿之兄所撰冊子。幾何爲之乎。昌順曰。方撰修矣。上曰。與卿同爲編緝之意。言及矣。卿亦同爲之乎。昌順曰。公故之暇。兄弟同爲編摩矣。上曰。吏判入來云。視物與步踕何如耶。昌順曰。雖不如常。比前稍勝矣。上曰。政事望筒字。能視之乎。昌順曰。雖未詳見。亦不至全然不見矣。上曰。都承旨之職責誠大矣。內以腋隷及闕內各司。外以百各衙門。無不統率。可謂重任矣。昌順曰。臣猥蒙特簡之恩。待罪本院。而一味尸居。無往非罪。不勝惶恐矣。上曰。頃者。科製變通收議中。卿之收議。甚勤擧。尙未歸一。而領相之言。卿或聞之乎。式年明經科三十三人中。限十人除減。付之於生劃。爲好云。未知何如也。昌順曰。臣向於朝班得聞。而大抵以收議觀之。人見不同。甲乙之論。實難歸一。一經之講。雖或無益。儒生輩之讀書者甚罕。若更復一經講之規。則一秩書。似可連誦矣。豈無一分所益乎。上曰。卿言是矣。仍命書傳敎曰。未下直守令。皆令不多日內辭朝。上曰。移次後。有朝廷問安乎。昌順曰。有之矣。上曰。有前例乎。昌順曰。詳載政院日記矣。命退。承史以次退出。
정조 4년
行都承旨鄭昌順病。行左承旨尹坊未肅拜。右承旨李亨逵病。左副承旨朴祐源坐直。右副承旨李鎭恒坐。同副承旨鄭宇淳坐直。注書一員未差金載瓚病。假注書趙衍德仕直李敬行仕。事變假注書沈達漢仕。
정조 4년
藥房都提調鄭弘淳。提調洪樂性。副提調鄭昌順啓曰。伏未審日間。聖體。若何。王大妃殿症候。益有差勝之節乎。今日臣等。率諸御醫入侍。仰承諸節。爲宜。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮。氣候一樣。後日次入侍。宜矣。
정조 4년
朴祐源啓曰。闕內省記。本自重大。將官去就。尤爲不輕。而時敏堂把守退直之後。千摠入番單子。依前書入。事之不察。莫此爲甚。兵曹當該堂上。推考警責。何如。傳曰。允。
정조 4년
朴祐源。以都摠府言啓曰。今日入直內三廳武兼禁軍及軍兵等。當爲中日習射。而大殿移次相値。不得爲之之意。敢啓。答曰。知道。
정조 4년
李鎭恒啓曰。合辭方張之時。憲府無詣臺之員。事甚未安。除在外疏批未下外。呈告人員。竝卽牌招。何如。傳曰。允。
정조 4년
吏批。口傳有政。李東泰爲楚山府使。
정조 4년
承旨前望單子入之。尹坊落點。
정조 4년
朴祐源啓曰。新除授承旨尹坊。方在罷散中。何以爲之。敢稟。傳曰。敍用。
정조 4년
朴祐源啓曰。假注書趙興鎭。身病猝重。勢難察任。今姑改差。何如。傳曰。允。
정조 4년
假注書趙興鎭改差。代李敬行落點。
정조 4년
以掌令權德訓。持平李夔。牌不進罷職傳旨。傳于李鎭恒曰。只推。
정조 4년
吏批。口傳政事。檢閱李集斗單付。
정조 4년
鄭宇淳啓曰。新除授檢閱李集斗。時在洪忠道鎭川地。斯速乘馹上來事。下諭。何如。傳曰。允。
정조 4년
傳于鄭宇淳曰。次對再明日爲之。
정조 4년
傳于鄭宇淳曰。坐直承旨。入侍。
정조 4년
朴祐源。以濬川司言啓曰。本司都廳尹得逵。留營別將遷轉。代以御營廳千摠柳春馪差下。使之察任。何如。傳曰。允。
정조 4년
又以禁衛營言啓曰。依傳敎。建陽門權閉時。銅龍門入直軍五名式除出。限畢役間晝夜輪回把守之意。敢啓。答曰。知道。
정조 4년
李鎭恒。以義禁府言啓曰。楚山府使朴光迪拿問處之事。傳旨啓下矣。朴光迪。時在任所云。依例發遣府書吏交代後拿來。何如。傳曰。允。
정조 4년
正言姜所啓。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請南海縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。措辭見上答院曰。不允。第九件事。亟停勿煩。
정조 4년
右議政李徽之箚曰。伏以臣。伏聞持平姜忱。因洪柱翼之疏。爲祖對辯。疏批未下。元本雖未及見。辭意之絶悖。人多傳說。何其無忌憚也。爲其子孫者。爲其祖有可辯之事。則只當痛迫詳辯而已。何敢顚倒國是。曲成義理。熒惑天聽。若是無嚴乎。所謂保護二字。有可危而後爲之保護。而初無可危之事。則有何保護之可論哉。往在辛巳。維我肅宗大王止慈之仁彌篤。主鬯之位永奠。神人扶衛。朝野延頸。則實無可危之端。而托以深憂。作爲保護之說者。是何意也。噫。彼一種陰邪之徒。潛懷樂禍之心。强取不當言之二字。文飾唱和。欲掩其跡。末梢眩亂之甚。欲售網打之計者。此固爲國家之罪人也。今忱也。不思公議之已定。罔懲當日之嚴勘。甘心舊習。恣意跳踉。吁可異也。夫世龜疏中一句語。極其駭悖。其時爲世龜出力伸救者。猶曰語不擇發。又曰妄率。彼亦不能自掩。謄諸疏中。而反以此無倫悖戾之語。謂之建天地不悖者。一何放肆之甚也。且反詈之風。誠爲末世浮薄所致。而至於姜忱。非但反詈。便一急書。忱旣知柱翼之爲凶逆血黨。則屢居言地。何不或啓或疏。以正其罪。及其論己。始有此言耶。因私怨而驅人於罔測之科。不少顧忌。則自此臺閣之上。孰敢出一言而論一人乎。世道之憂。朝廷之羞。誠有不可勝言者。臣謂如此之人。嚴加處分。明示好惡。斷不可已也。臣旣在三事之列。不敢默視。略申愚見。伏惟澄察焉。取進止。答曰。省箚具悉卿懇。向來臺啓。急於論人。追提百年前事。不嫌語犯莫重。況在今肅祖處分已定之後乎。旣被譴遞。不必疊床。而至於本事。卿箚盡之。不須說也。又若倒戈反擊。大非美習。彼之爲詈。殆無餘蘊。實所駭惑者。容俟再明賓對日。議卿等決之也。仍傳曰。此批答。遣史官傳諭于右議政。
정조 4년
庚子七月二十四日辰時。上御誠正閣。禮房承旨入侍時。右承旨徐有防。假注書趙興振。兼春秋金廷龍。記事官鄭東浚。以次進伏訖。上命讀平安監司楚山査覈狀啓訖。上曰。明日次對爲之云耶。有防曰。未及知之矣。仍命書傳敎曰。不過新進生疎之致。且經屢月。合有分揀之道。前翰林李集斗。口傳付職。又命書傳敎曰。翰林李集斗。牌招入直。又命書傳敎曰。右承旨聞有實恙。許遞。前望單子入之。命退。承史以次退出。
정조 4년
庚子七月二十四日未時。上御寶慶堂。都監堂上入侍時。都監堂上鄭民始。左副承旨朴祐源。假注書趙衍德。記事官金廷龍鄭東浚。以次進伏訖。上曰。卿其勞力多矣。役事。何如。民始曰。功力別無多入矣。石材今有區處。而材木太有不足之慮矣。上曰。圖形改出。似好矣。民始曰。當改圖而行閣爲五十間。正堂爲二十三間。合爲七十餘間矣。上曰。定礎何不以十六日爲之乎。民始曰。定礎以十六日。上樑以十八日。則功役物力。似有未及。且子坐午向。則柳東亨曰。似勝於癸坐丁向。而如從子坐。則閣勢橫斜。癸坐則今爲利年。閣勢方正矣。上曰。依此爲之。好矣。民始曰。如此之故。定礎日子。使擇十日後望前矣。上曰。九月內。可以造成乎。民始曰。申飭工匠。將以九月念前爲期矣。上曰。後邊善爲葺治。可也。石材盡爲輸入。則似可易成矣。民始曰。石材則將以築城次。方有近千塊云。自本營運來爲計。而石柱。則當以來月初浮出運來。似無未及之弊矣。內置木。當以靑陽門運出乎。上曰。可也。民始曰。訓將病勢。未知何時得差。而方扶病來坐東營。有難董役。事可悶矣。上曰。如非此人。則更得何處乎。民始曰。小臣亦有病不實矣。上曰。今有他人乎。民始曰。實無可合之人矣。上曰。何以逐日來檢乎。間日看飭。無妨矣。民始曰。木石旣備之後。使訓將第爲來在東營檢飭。亦無不可矣。上曰。甚悶矣。民始曰。移次所。亦爲淺露。從速畢役。是所望也。上曰。圖形改正以入。命退。諸臣以次退出。
정조 4년
庚子七月二十四日酉時。上御寶慶堂。坐直承旨入侍時。左副承旨朴祐源。假注書趙衍德。記事官金廷龍鄭東浚。以次進伏訖。上曰。右相箚子入之。賤臣。承命出來捧進。上曰。事變注書。闕外待令與否知入。賤臣。承命出來。復奏曰。闕外待令云矣。祐源讀奏箚子。又命讀各道監兵營狀啓。祐源讀奏訖。以江原監司狀啓。命書傳敎曰。伊川平康。漂墊人家。雖不甚多。人物致死。至於八人之多。事狀亦有矜慘者。元恤典外。各別顧恤事。回諭。命退。諸臣以次出。
정조 4년
行都承旨鄭昌順病。行左承旨尹坊坐。右承旨朴祐源坐。左副承旨李鎭恒坐。右副承旨鄭宇淳坐直。同副承旨鄭志儉坐直。注書金載瓚病一員未差。假注書趙衍德仕李敬行仕直。事變假注書沈達漢仕。
정조 4년
鄭宇淳啓曰。合辭方張之時。兩司無詣臺之員。事甚未安。除在外陳疏入啓外。未肅拜呈告人員。竝卽牌招。何如。傳曰。允。
정조 4년
傳于李鎭恒曰。下直守令留待。
정조 4년
傳于鄭宇淳曰。同副承旨與下直守令入侍。
정조 4년
以備忘記傳于朴祐源曰。明日晝講爲之。次對時兼行。
정조 4년
以右承旨李亨逵牌不進罷職傳旨。傳于鄭宇淳曰。許遞。前望單子入之。
정조 4년
李鎭恒啓曰。明日次對。兩司當爲進參。除在外箚批疏批未下受由外。未肅拜呈告人員。竝待開門牌招。何如。傳曰。允。
정조 4년
以掌令權德訓。持平李夔。司諫趙榮弼。正言李東稷牌不進罷職傳旨。傳于李鎭恒曰。只推。
정조 4년
傳于鄭志儉曰。都承旨許遞。前望單子入之。
정조 4년
傳于李鎭恒曰。新除授承旨。待下批牌招察任。
정조 4년
傳于鄭志儉曰。慶尙道按覈御史入侍。
정조 4년
鄭宇淳啓曰。同副承旨鄭志儉。今方入侍矣。臣吏兵批政廳。兼進之意。敢啓。傳曰。知道。
정조 4년
有政。吏批。判書李福源牌不進。參判徐浩修。參議沈豊之進。右副承旨鄭宇淳進。以李性源爲刑曹判書。金夏材爲大司成。徐有慶爲禮曹判書。漢學敎授二單李時秀徐鼎修。兵批。判書李衍祥。參判李聖圭病。參議趙英鎭入直進。參知吳大益病。右副承旨鄭宇淳進。以鄭昌淳李亨逵徐有防爲副司直。李時秀爲副司果。
정조 4년
傳于李鎭恒曰。宣傳官有闕之代。口傳差出。
정조 4년
兵曹口傳政事。以鄭獜采爲宣傳官。
정조 4년
傳于鄭宇淳曰。騎馬一匹立之。
정조 4년
鄭宇淳。以訓鍊都監禁衛營御營廳言啓曰。宮墻改築處。以日熱。因傳敎停役矣。今則處暑已過。未了之役。一兩日間。可以告訖。明日始役之意。敢啓。傳曰。知道。
정조 4년
又以義禁府言啓曰。保放罪人洪樂彬。卽令該府嚴囚捧口招以聞事。命下矣。洪樂彬。卽爲還囚之意。敢啓。傳曰。知道。
정조 4년
正言姜疏曰。伏以。臣於昨日。詣臺歸次。省視老父。前患暑病。兼以瘧氣。猝地危劇。精神昏窒。氣息綿綴。實有頃刻難保之形。臣驚遑焦灼。罔知攸措。雜試藥物。左右扶將。萬無暫時離捨之勢。玆不得不疾聲呼籲於天地父母之前。伏乞聖慈。俯垂鑑諒。亟遞臣所遞之職。俾便救護。仍治臣瀆擾之罪。以肅朝綱。千萬幸甚。答曰。省疏具悉。爾其勿辭。救護父病。
정조 4년
庚子七月二十五日卯時。上御宣政殿。下直守令入侍時。同副承旨鄭宇淳。假注書李敬行。記事官金廷龍鄭東浚。成川府使金魯淳。三陟府使李獻慶。肅川府使崔雲羽。通津府使成玉。豊德府使王漢禎。咸興判官尹昌濂。陜川郡守李顯發。交河郡守洪載淵。平昌郡守洪樂舜。以次進伏訖。上曰。下直守令進前。魯淳進伏。上曰。年紀爲幾何乎。魯淳曰。恰滿六十矣。上曰。久爲承旨。爲勞亦大。副擬落點。予意有在。爾其下去。無負此意也。魯淳曰。天恩罔極。敢不殫竭心慮。圖報萬一乎。獻慶進伏。上曰。向在北靑。亦云徑歸。三陟則近多痼弊云。爾其振刷也。獻慶曰。敢不竭力奉公乎。雲羽進伏。上下詢職姓名。因命誦七事。玉進伏。上曰。久以宣傳官任使。而且是初邑云。爾其盡職奉公。毋負朝家之意。漢禎進伏。上下詢職姓名訖。上曰。爾之善治。到處皆然云。予庸嘉之。爾其一乃心慮。無或疎忽也。昌濂進伏。上下詢職姓名。命誦七事。顯發載淵樂舜。以次進伏。上下詢職姓名。命誦七事訖。命宇淳宣諭。上曰。今日不爲仕進承旨。一竝牌招。出榻敎命退。諸臣以次退出。
정조 4년
庚子七月二十五日卯時。上御寶慶堂。禮房承旨入侍時。左副承旨朴祐源。假注書李敬行。記事官金廷龍鄭東浚。以次進伏訖。上命讀獻納尹長烈疏。上謂廷龍曰。爾則出去少休。預備入侍。可也。又命讀正言姜疏。仍命書批答。上曰。注書何處人耶。祐源曰。洪忠道連山人也。上謂賤臣敬行曰。爾之一家誰耶。賤臣敬行曰。臣今無一家立朝者矣。上曰。以鄕人甚了了矣。命退。諸臣以次退出。
정조 4년
庚子七月二十五日申時。上御寶慶堂。按覈御史入侍時。同副承旨鄭志儉。慶尙道按覈御史林濟遠。假注書李敬行。記事官文采五鄭東浚。以次進伏訖。上曰。觀書啓。本事外。三條善得來矣。贖錢所自犯。爲幾何耶。濟遠曰。私用下記。爲二千餘兩矣。上曰。人蔘剩利。爲幾何耶。濟遠曰。此係京貿。本價之多少。未敢知其爲幾何也。上曰。還耗加用。爲幾何兩耶。濟遠曰。此係穀價之多少矣。上曰。刑杖旣改造。必有傷殺人命者矣。濟遠曰。此則未聞之矣。上曰。多有人怨耶。濟遠曰。專以立威爲主矣。上曰。樂彬眞殺無赦矣。別單亦善爲之矣。但有一事可疑。㓒谷卽冷武。陰竹乃李采。則今亦無勢者一二殘邑外。豈無他犯者耶。濟遠曰。所見適如此矣。上曰。刻誌則㓒谷外皆有之耶。濟遠曰。間有許多棍中一二未及刻者。而㓒谷則都無所刻。故擧其甚者論之矣。上曰。御史明日次對。同爲入侍。出榻敎命濟遠先退。濟遠將退。上曰。沿路農形。何如。濟遠曰。大體豊年。而嶺不如湖。湖不如畿矣。上謂志儉曰。升補未及設行耶。志儉曰。以日熱。不得爲之矣。上曰。注書出去。宣傳官領入於宣傳官望三人。偕入事。分付。賤臣敬行。承命趨出。吳毅常與鄭㵙鄭獜采白東衡偕入。上下詢姓名武技及一家。命退。上命書傳敎曰。刑判聞有實恙。許遞。政官牌招。開政差出。又命書傳敎曰。御史書啓兩度中。有稟處事。皆令明日覆奏。上命退。諸臣以次退出。
정조 4년
庚子七月二十五日初更。上御寶慶堂。坐直承旨入侍時。同副承旨鄭志儉。假注書李敬行。記事官文采五鄭東浚。以次進伏訖。上命書傳敎曰。觀此書啓。臺疏所論二件事外。又出不法三大案。尋常道伯之所不敢爲者。如渠地處。若是之恣意無難犯。嚴問取服。如法照勘。眞所謂無容更議。渠之所犯。無非絶悖無狀之事。是可忍也。孰不可忍。渠之謂也。何待覆奏。保放罪人洪樂彬。卽令該府嚴囚。明日次對罷後。開坐捧口招以聞。又命書傳敎曰。姜忱疏語。多失倫脊。豈或急於申辨。不遑細究乎。乃敢任情信口。從而反詈對駁。昨日相臣之箚。亦出於正風習勵廉恥之意。予所歎賞。擬俟朝日賓筵之商處。蓋以忱之罪爲不些也。然忱之所犯。非關於如何之事。則兩司長之迭上箚本。事面不已重乎。萬一有過於此之擧。將以何擧應之。一或似矣。再實不可。此非爲忱地也。所重惜者。臺閣擧措也。不可無提撕之道。大司諫李敬玉推考。命退。諸臣以次退出。
정조 4년
行都承旨尹坊坐。左承旨朴祐源坐直。右承旨李鎭恒坐。左副承旨吳大益坐。右副承旨鄭宇淳坐。同副承旨鄭志儉坐直。注書金載瓚病一員未差。假注書趙衍德仕李敬行仕直。事變假注書沈達漢仕。
정조 4년
以司諫趙榮弼。正言李東稷。掌令權德訓。持平李夔等牌不進罷職傳旨。傳于鄭志儉曰。只推。
정조 4년
傳于尹坊曰。左承旨入侍。
정조 4년
傳于鄭志儉曰。大臣備局堂上引見。
정조 4년
傳于朴祐源曰。禮房承旨。馳詣永寧殿。雨漏處。奉審以來。
정조 4년
以江原監司金尙集狀啓。七月令宗廟薦新生鰱魚。限內不得封進。惶恐待罪事。傳于鄭志儉曰。勿待罪事。回諭。
정조 4년
承旨前望單子入之。吳大益落點。
정조 4년
李鎭恒啓曰。新除授左副承旨吳大益。卽爲牌招。何如。傳曰。允。
정조 4년
吏曹口傳政事。以金魯鎭爲知義禁。
정조 4년
鄭志儉啓曰。守禦使金鍾秀。時無職名。令該曹口傳付軍職。何如。傳曰。允。
정조 4년
兵曹口傳政事。以金鍾秀爲副司直。
정조 4년
以備忘記傳于鄭志儉曰。有奉審事。禮判先進去後謝恩。奉審後。與本署提調入侍。
정조 4년
以備忘記傳于鄭志儉曰。洪樂彬之許多負犯。自有勘處之道。而其中到任日。不有典則。頒下之式。凡係刑具棍制。一竝改造。務欲稍過其制。惟是刊布之書。卽是御極後首頒之令。而渠敢如是壞毁。將此心何事不爲。眞所謂殺無赦。至於律官。特以疲殘之徒。劫於咆哮。承望不已者。雖不足責。不可無懲後示衆之道。令道臣大會民人。布告樂彬越法之罪。該律官。刑推一次後發配。
정조 4년
又以備忘記傳于曰。此非掌鑰如守門之例也。卽以御藥出入之路。且是本院近處。故分授字內如翰苑之屬光範門也。此胡大事。敢生不欲受之意。至以移換之說。致煩登聽。猥䙝極矣。駭忽甚矣。雖是醫官之罪。不能董飭之失。在所難免。藥房提調洪樂性罷職。親承筵敎之後。不有是而有此不緊之奏。不可無警。兵曹判書李衍祥。推考。
정조 4년
李鎭恒。以禮曹言啓曰。卽接宗廟署所報。則去夜雨後。永寧殿第二室龕內北邊道里上。滲漏流濕於土壁上。龕內中斑子。亦爲滲漏。至有點滴於仰帳上云。臣曹。與本署提調。依例奉審後。稟處。何如。傳曰。允。
정조 4년
朴祐源。以禮曹言啓曰。臣有慶。進詣宗廟。與本署提調徐命善。眼同詳細奉審。則永寧殿第二室龕內北邊道里上。二處滲漏。流濕於土壁上。龕內中斑子。亦爲滲漏。至有點滴於仰帳上。果如本署官員所報。滲漏處。卽爲擇日修改。何如。傳曰。允。
정조 4년
鄭志儉。以司饔院官員。以都提調提調意啓曰。今秋柴場官。每以明年燔造官差出。例當辭朝出去。而燔造官之年年輪差。多有弊端。故今年燔造官奉事尹晩東。使之仍察明年矣。方以秋等燔造。旣已辭朝出去。柴場摘奸。則除辭朝擧行事。分付。何如。傳曰。允。
정조 4년
又以兵曹言啓曰。依下敎。醫官崔宅中金應壽鄭興祥金致儉慶成運朴明逵金成五鄭潙金光顯崔重珽玄啓祚方泰逵李命鎰朴昌根康晉三鄭瑋及掌務官李惟鑑李周憲等處。以崇範門門鑰事査問。則崔宅中等十六人所供內。矣等只知崇範門門鑰。掌務官之祗受開閉而已。初無提告於提調之事。又無酬酢於同僚之言云。掌務官李惟鑑李周憲所告內。矣等祗受門鑰。次知開閉之由。齊進遍告於三提調。而亦以前無典守門鑰之事。果有所告云矣。敢啓。傳曰。特敎捧供之下。所供全不成樣。不但萬萬痛駭。告以前無典守門鑰之事云爾云者。尤甚無據。而渠輩慫慂之情狀。終不直告。猶不直令棍問者。亦出於審愼之意。則安敢抵賴。渠輩以蟻蝨之徒。不卽奉行傳敎。已是罔赦之罪。而今又重欲陷欺罔之律者。可謂頑悍之甚。掌務官中奔訴提調人。爲先決棍五度。箇箇嚴棍。期於直招。其餘醫官之供。初無提告。又無酬酢之說云者。全不近理。更爲嚴問。又復如前隱諱。則當一體嚴棍。卽爲以此査問。
정조 4년
又以御營廳言啓曰。本廳分授肅靖門東邊體城頹毁改築處。女墻亦已畢築之意。敢啓。傳曰。知道。
정조 4년
吳大益。以刑曹言啓曰。時囚罪人弓房司鑰林儀培。弓人李光說。矢人朴春蕃。弓房庫直李春蕃。軍士奴德金。燈燭房軍士奴五卜等。竝爲保放之意。敢啓。傳曰。知道。
정조 4년
又以義禁府言啓曰。應問人李顯基元啓葳金宗孝等。令該府爲先嚴囚後。捧供以聞事。命下矣。依下敎。罪人李顯基。嚴囚西間。而元啓葳金宗孝等。依例着枷杻足鎖。各囚東南間之意。敢啓。傳曰。知道。
정조 4년
刑曹參議申大升疏曰。伏以臣。與新除授本曹判書臣李性源。有舅甥應避之嫌。揆以法例。在下當遞。玆敢援例陳章。仰瀆宸嚴。伏乞聖慈。俯垂鑑諒。亟許鐫遞臣職。俾存公格。不勝幸甚。踏啓字
정조 4년
大司憲李𡊠箚曰。伏以臣。卽伏見大僚箚本。則蓋論姜忱對辯之事也。臣雖未得見原疏。就其箚中所論而觀之。竊不勝駭憤之忱。玆敢略陳事實。惟殿下裁察焉。嗚呼。義理自有一定之分。公論不待百年而定。至若辛巳義理。卽所謂建天地俟百歲而不惑者也。不幸滄桑屢換。人心陷溺。漸至於義理晦塞。隄防崩壞。有識之竊歎。固已久矣。卽者姜忱之疏。乃世道之一大變怪。而義理之一大關棙也。噫。憑藉鳴冤。力戰公議。必欲顚倒是非。疑亂義理。謂天可欺。謂人可誣。是可忍也。孰不可忍也。嗚呼。所謂保護春宮四字。卽當日凶徒之藉重眩惑者也。惟我肅宗大王止慈之德。處變之義。兩盡其道。人無間然。況且國本永固。朝野延頸。保護二字。初不可擬議者。而惟彼不逞之輩。只爲自己之禍福。顧念異日之利害。希載之逆。在所必討。而乃反藉重儲位。袖手於沐浴之義。儲位之尊。初無不安。而必欲陰扶凶逆。假托於保護之言。自是以來。凶黨餘孽。動持此事。曲成義理。至於世龜子母鹿之說而極矣。夫子母鹿之事。何嘗一毫髣髴於大聖人處分。而又何敢擬之於不敢言之地乎。其所造意遣辭。專出於熒惑天聽。網打搢紳之計。究其心跡。至凶且悖。此所以當日公議峻發於臺地。嚴譴隨下於有北。鬼蜮之情狀莫逃。百世之公案已成。雖孝子慈孫。不能掩其惡也。安敢生心於漫漶變亂之計。而今忱也。乃敢肆口顯訟。自以爲建天地之義理。此不但暴其私情而已。必欲亂已定之國是。眩一世之耳目。其所以爲義理者。只是陰扶凶逆。憑藉保護。則乃敢以此等義理。肆然說道於今日。渠雖急於自鳴。何其放恣無嚴。至於此極也。噫。羸豕躑躅。霜氷漸長。必將混淪黑白。翻覆陰陽而後已。豈不大可寒心也哉。且臺閣論人。前後何限。而遭罹人言者。惟當一付公議而已。今乃恣意反詈。專事誣辱。直驅人於惡逆之科。天下寧有是哉。況其得罪義理。關係非常。此不可以等閑對辯之例。置而不論。臣謂姜忱。亟施遠竄之典。以明大義。以正國是。斷不可已也。取進止。答曰。省箚具悉。本事已有處分矣。
정조 4년
大司諫李敬玉箚曰。伏以臣。卽見相臣箚本。槪知持平姜忱之疏。有萬萬絶悖之語矣。雖曰世道日下。義理晦塞。人之無憚。胡至此極。噫。當辛巳國本永奠之日。上有止慈之天。下有延頸之望。神人共扶。宗社無疆。有何一毫可危之端。而惟彼世龜。托以保護。創出不襯着之一句凶語。欲售眩亂熒惑之計者。究其心跡。罪在罔措。況又我肅考處分。至爲嚴正。則爲其孫者。何敢急於對辯。乃以建天地不悖等說。肆然登諸章奏。曲成無倫之邪論。顚倒已定之公議哉。至若洪柱翼事。相箚言之盡矣。臣不必復事煩陳。而反詈之習。於渠猶屬細故。何足深責於此等之人。然而若此不已。則臺閣論人。將不復見。方來之憂。寧有極乎。臣旣未見原本。姑不知措辭之如何。而雖以相箚見之。其放恣無嚴之罪。固難容貸。臣謂持平姜忱。亟施屛裔之典。斷不可已也。取進止。答曰。省箚具悉。箚重於疏。兩司異於一司。長官自別於下僚矣。
정조 4년
持平姜忱疏曰。伏以。洪柱翼之疏出。而臣之遭罹。尙忍言哉。其所追論辛巳事之際。攙入臣曾祖臣故參判世龜名字。構誣醜辱。罔有紀極。臣心膽皆裂。眼血交逬。雖欲卽地溘然而不可得也。噫嘻。往在辛已。保護春宮。是乃宗社大計。搢紳卿宰。擧皆陳疏抗言。慰安之道。保翼之方。靡不用極。則惟此一副當義理。眞所謂建天地而不悖。亙古今而不墜者也。臣之曾祖臣世龜。年老病深。退居田里。縣道封章。上下數百餘言。一是出於保護國本之危忠血懇。而至於子母鹿三字。疏中有曰。王世子所遭情理。雖壯歲血氣已定。其勢固不容須臾支也。矧以幼沖玉質。湯火燒心。雖使百神扶持。日復一日。積憂增悸。豈能保其常性乎。臣每讀前史。至魏主子母鹿之說。未嘗不掩卷而太息也。惟我肅宗大王。特諒其疏辭之斷斷無他。其時筵席。只以語不審擇爲敎。而三司之地。章甫之列。相繼伸救。大司諫臣尹德駿之疏曰。語不擇發。誠如聖敎。竄之嶺海之外。豈非過中之歸也。年過七十。廢仕鄕居之人。顧安有利害之心乎。獻納臣尹行敎之疏曰。疏語雖似妄率。若其所憂。則亶出於擧國延頸之地。其所以爲春宮。卽所以忠於殿下也。掌令臣朴泰昌之疏曰。昔李泌。以黃臺瓜辭。諷於唐宗者。豈非過慮之至。而唐宗猶不之罪。良以忠臣憂國。不害爲危言讜論也。今其疏語。謂之妄發則可矣。而其情則與李泌。同一過慮也。修撰臣尹星駿之疏曰。要其致意。都在於爲貳極一死。利害榮辱。撥置身外。白首頹齡。赤心可質。寔是忠愛中流出者也。進士臣吳斗春等疏曰。自變故以來。立我殿下之庭。進言以勉殿下者。莫不以保護我世子。爲第一義。至於遯跡山林。無意世事者。亦眷眷於此。則此蓋出於爲世子願死之心。欲使殿下。以保我國家億萬年宗社也。於是乎壬午之放釋。丙戌之給牒。斷自宸衷。昭釋無餘。今於八十餘年時移事往之後。揷入過去之說。歸之罔測之科者。是可忍耶。噫。保護春宮。卽人臣職分內事。則柱翼所謂眩亂義理者。有何意也。當時一疏。亶出爲國赤心。則柱翼所謂嫁禍網打者。指何事也。嗚呼。國家之事變屢經。而人心之義理不泯。隨時盡忠。抗疏憂國。固出於秉彝之所同然。使柱翼。苟有一分人臣之心。豈忍以保護一事。追論於近百年之後。極口詆毁。甘心論斥。若是之無忌憚哉。噫。彼柱翼。亦何足責也。自其韋布。卵育於賊禧之家。托以修譜。綢繆於趾述之輩。稱爲講學。出沒於能量之間。陰邪之氣類旣同。奰慝之腸肚相連。其所見聞。不出於危逼儲君。動撓國本。則無怪其角立背馳於此箇義理也。尤可痛者。渠以凶逆血黨。倖漏天網。不思革心斂戢。乃敢匿跡跳踉。目下誅討之義。緩聲而闊略之。前塵久遠之事。努目而捃摭之。以爲掩遮漫漶之計。究其用意。吁亦凶且憯矣。臣方以先故受誣。腐心痛骨。寧欲無生。則一身僇辱。有不暇恤。而其中一二款。白地構誣之說。不可不一暴。臣何自阻於天地父母之前。而不思所以疾聲而哀鳴乎。其所謂權奸屛退之時。大論方張之日。尋單下鄕。顯有規避之跡云者。臣於二月。往役於監會試所。出榜詣闕之路。得聞臣母病重急報。他不暇計。呈由發行。疾馳數百里。往返未十日。遂參洪樂純付處之啓。又發洪國榮討罪之箚。是果規避之跡乎。至於蝨附權奸。藉其吹噓云者。尤不滿一笑。臣釋褐以來。連伏鄕曲。丙申夏乍入臺地。丁酉春。銜命赴燕。及其還朝。堂圈已完矣。噫。當權奸專擅之日。如臣等輩。有若馬牛之不及。楚越之相殊。何由以藉其吹噓。而得占淸選乎。此則擧世之所共知。烏可誣也。若賤臣才識之不合於經幄之狀。及向日文義之誤對於講筵之失。無所逃於聖衷鑑別之下。威顔俯臨之前。匪分之榮。撫躬踧踖。率口之奏。滿心惶恧。臣罪自知。靡所容措。則其所歸之以心術。論之以不誠。雖是情外之言。顧何足多辨乎。噫。臣以先祖孱孫。性本愚妄。遭遇聖明。受恩如天。以疎逖而昵近文陛。以魯下而偏蒙洪造。頂踵毛髮。莫非我殿下攸賜。臣衷情感激。輒不自量。隨處竭力。庶報涓埃。而過福之災。心常戒懼。睢盱之場。自知難容。今其揷木之手。疏啓俱發。極意構誣。不遺餘力。必欲湛滅而後已。人之無良。亦云甚矣。而臣實自取。尙誰咎哉。噫。祖先之誣辱。至於此極。身名之汚衊。無復餘地。在家爲不孝之人。於國爲不忠之臣。穹壤之間。無面可顯。束帶彯纓。此生已矣。高天厚地。報答無階。永作聖世之棄物。歌詠生成之至澤。區區之願。惟有此耳。玆敢涕泣陳暴於天地父母之前。伏乞聖慈。特令刊臣所帶職名。仍許退塡溝壑。以靖私義。以快人心。千萬至祝。備忘記。已處分矣。此辭職疏。給之。
정조 4년
獻納尹長烈疏曰。伏以臣。幸蒙恩造。荐被除命。隨逐隊行。一味循默。每念愧懼。如臨淵谷。比當炎熱。狗馬賤疾。實自難强。而間因飭敎之截嚴。雖不免一二行公。而病狀如舊。陳力無望。冒犯違逋。只增罪戾。伏地惶懍。無所容措。伏願聖慈。俯賜矜諒。亟許鐫免。以尋生路。仍治臣瀆擾之罪。以肅朝綱焉。臣於乞免之章。不宜贅及他說。而第念使臣無病而詣臺。所秉之義理。無大於聲討。而臣之冒叨見職。凡幾遭矣。忱誠莫孚。天心未格。遂使逆如鄭妻而穩處畿島。尙有供俸之節。凶如龜柱而假息窮海。未擧顯戮之典。上下恬憘。看作臺閣一故紙。古今天下。安有如此義理。安有如此討逆乎。若使後世。尙論之士。讀今日之史。論今日之事。則豈可曰。臺閣盡臣分。國家有三尺乎。雖以洪國榮事言之。環東土數千里。凡有血氣之類者。莫不曰可殺者。其故何哉。噫。廣儲一事。卽今日上下臣民之所顒祝。而冀望者。以渠之地處。其所誠心向國。宜乎百倍於他人。而乃敢內而沮戲於上前。外而誑惑於衆心。其心所在。路人所知。此已國榮一副當死罪之案。而若其作福作威。權傾於人主。惟膝惟淵。勢立於群僚。從古人臣。負此罪而能逭刑章者。孰有其人乎。臣愚死罪。外此而又有痛惋不自勝者。嗚呼。我殿下。以千一明聖之姿。承三百祖宗之基。臨御以來。其所圖治。逈出於三代之上。而于今五載。功未成而治未定者。爵賞之泛濫。而僥倖之門開。紀綱之懈弛。而壅蔽之計成。有如寸霧障天。片雲翳日。致使我殿下。圖興至治之盛念。喟然有負初心之歎。豈不惜哉。寧不痛哉。況今積畏之人心未定。失志之餘黨寔繁。朝野之憂疑。有識之竊歎。日甚一日。朝廷視以尋常。臺閣徒事謄傳。甚至爵秩自如。行止惟意。近京村峽。出沒偃息。而自知其罪大惡極。終難容於覆載之間。則以仇視國家之心。求萬死一生之計。困獸之復鬪。毒虺之反螫。理所必至。而將不知何樣禍機。伏在何處。臣每一念至。自不覺心寒而氣短。繼之以痛哭而流涕也。伏願殿下。亟降兪音。使八路愚夫愚婦。咸知匹夫熒惑之罪焉。李秉鼎之罪。可勝誅哉。受殿下罔極之恩。膺湖山方伯之寄。惟當守法奉公。圖報萬一。而不此之爲。貪汚不法。縱恣無忌之狀。繡啓一出。昭布無餘。禁松之任斫。驛田之私換。已是公法之難貸。而三千贖錢。本爲封己而厲民。富民膏壤。又是濟私而勒奪。則其所發明。全無倫脊。且其初供之誣罔。尤爲難赦之一端。而金木之嚴誅不加。善地之薄竄遽降。此雖出於我殿下全保世臣之德意。而朝家懲貪墨礪廉恥之政。不行於此輩。而將何以激人心而謝湖民哉。一任囚供之粧撰。不究區處之虛實。則非但有欠於綜核之政。繼此而安知無視此而漫漶者乎。臣謂李秉鼎。亟令王府。更加嚴覈。快施當律。斷不可已也。臣無任屛營祈懇之至。答曰。省疏具悉。疏辭當留意。李秉鼎事。宜重惟輕。不是失刑。爾其勿辭察職。
정조 4년
大司諫李敬玉啓曰。臣年紀衰頹。知識鹵莽。本不合於淸朝耳目之任。而事在目下。不容泯默。敢進草草短箚。以效一日之責。伏承傳敎。誨責備至。批旨繼降。辭敎嚴截。臣於是。驚惶慙懍。罔知攸措。日昨姜忱之疏。卽義理大關也。辛巳處分。實亙千古光明不易之正義。一或背悖。則倫綱斁盭。人不爲人。而今忱也。外托鳴冤之章。內售眩亂之計。敢以建天地不悖等說。讚揚其祖之凶疏。必欲顚倒國是。曲成義理者。究其心跡。萬萬叵測。忠憤所激。不知迭箚之爲嫌。忙進數語。終自歸於損體之科。莫非臣昏謬之致。其何敢一刻抗顔於臺次乎。請命遞斥臣職。答曰。勿辭。
정조 4년
鄭志儉口傳啓曰。大司諫李敬玉。再啓煩瀆。退待事。微稟。答曰。亦勿退待。
정조 4년
庚子七月二十六日卯時。上御寶慶堂。左承旨入侍時。行左承旨尹坊。假注書李敬行。記事官文采五鄭東浚。以次進伏訖。上曰。海伯之任。可謂徑遞矣。坊起伏。上曰。夜雨大注矣。坊曰。今則有快晴之意矣。上曰。爾往元陵。奉審以來。仍命書傳敎曰。夜雨大霔。月前修補處。更無蹲退停滀之患乎。左承旨。馳詣元陵。奉審以來。命退。諸臣以次退出。
정조 4년
庚子七月二十六日未時。上御寶慶堂。禮房承旨入侍時。左承旨朴祐源。假注書李敬行。記事官文采五鄭東浚。以次進伏訖。上曰。夜來大雨後。宗廟滲漏處。何如。祐源曰。有二處滲漏。而仰帳至有點滴處矣。上曰。似有移還安節次矣。祐源曰。然矣。上曰。注書出去。都提調禮判。入侍事。分付。宗廟都提調。禮判入侍事。出榻敎賤臣敬行。承命趨出。宗廟都提調徐命善。禮曹判書徐有慶進伏。上曰。宗廟滲漏處。果何如。命善曰。北邊道里上。滲漏流濕於土壁。而至有點滴於仰帳上矣。上曰。宗廟事知守僕。召入事。注書出去。分付。賤臣承命趨出。事知守僕。召入。上下詢曰。宗廟滲漏時。自古有擧動謄錄乎。守僕曰。無謄錄矣。上命采五。持禮曹擧動謄錄冊子以入。上曰。姜忱一疏之後。兩司長官。相繼進箚。誠過矣。命善曰。然矣。命退。諸臣以次退出。
정조 4년
庚子七月二十六日初更三點。上御寶慶堂。坐直承旨入侍時。左承旨朴祐源。假注書李敬行。記事官文采五鄭東浚。以次進伏訖。上命書傳敎曰。更思之。雖有先後之別。其爲太重之嫌。固無異同。大司憲李𡊠。亦爲推考。上曰。廳注書。已修整筵說乎。賤臣敬行曰。姑未及修整矣。上曰。何其遲滯也。賤臣敬行曰。初當記注。甚多生疎。未能趁卽修整矣。上曰。爾雖生疎。其可至今遲滯耶。祐源曰。筵席事體。何等嚴重。而假注書李敬行。敢於聖敎之下。唐突分疏。揆以道理。極爲駭然。從重推考。何如。上曰。依爲之。出擧條命退。諸臣以次退出。
정조 4년
行都承旨尹坊坐。左承旨朴祐源坐。右承旨沈豊之病。左副承旨李鎭恒坐。右副承旨吳大益坐直。同副承旨鄭志儉坐直。注書金載瓚病一員未差。假注書趙衍德仕李敬行仕直。事變假注書沈達漢仕。
정조 4년
李鎭恒。以都摠府言啓曰。今日入直內三廳武兼禁軍及軍兵等。中日習射。請出標信。傳曰。停。
정조 4년
李鎭恒啓曰。合辭方張之時。兩司無詣臺之員。事甚未安。除在外疏批未下受由外。呈告人員。竝卽牌招。何如。傳曰。允。
정조 4년
傳于李鎭恒曰。同副承旨入侍。
정조 4년
有政。吏批。判書李福源牌不進。參判徐浩修進。參議未差。右副承旨吳大益進。吏批啓曰。判書李福源。牌招不進。參議未差。小臣獨政未安。何以爲之。敢稟。傳曰。仍爲之。又啓曰。玉堂闕員。今當差出。而擬望之人乏少。相避竝擬。何如。傳曰。允。以具善復爲工曹判書。兪彦鎬爲判尹。鄭一祥爲禮曹參判。徐有防爲兵曹參知。柳協基爲持平。金宇鎭爲副校理。徐鼎修爲修撰。李時秀爲副修撰。李衍祥李性源爲知經筵。安廷玹爲掌令。林道浩爲持平。李崇祜爲刑曹參議。沈念祖爲兵曹參議。贈吏參李得輔。贈吏判例兼。刑曹判書李性源。本生考。兵曹參議徐有防。參知沈念祖。
정조 4년
兵批。判書李衍祥病。參判李聖圭入直進。參議趙英鎭病。參知未差。右副承旨吳大益進。以尹光億爲副護軍。鄭宇淳申大升金履禧爲副司直。洪明浩李鼎揆爲副司果。
정조 4년
承旨前望單子入之。沈豊之落點。
정조 4년
傳于鄭志儉曰。承旨房仍。
정조 4년
吏曹口傳政事。以金華鎭爲內醫院提調。
정조 4년
傳于鄭志儉曰。年前已有定式受敎。鞫囚猶然。況下於此之罪乎。王府刑推。每準一次。雖於十許度。或五六度直招。若準一次。則其勢將至直招後。加刑之境。殊乖審克之義。以此令本府知悉。此後雖有一次加刑之敎。而未準次直招。則停刑公事。直爲修啓事。定式。
정조 4년
鄭志儉。以吏曹言啓曰。今此文廟釋奠祭亞獻官。當以大司成塡差。而大司成金夏材。除拜前。以社稷秋享大祭終獻官。已爲受誓戒。故文廟釋奠祭亞獻官。以他無故人。塡差以入之意。敢啓。傳曰。知道。
정조 4년
又以兵曹言啓曰。依下敎。二兼能麽兒禁軍李愼培。本營敎鍊官。待窠調用。而廉景應處。木綿二匹。施賞之意。敢啓。傳曰。知道。
정조 4년
又以司僕寺官員。以一提調意啓曰。濟州出來後運進上年例馬八匹。歲貢馬二百匹。合二百八匹內。三匹船中故失。實納馬二百五匹。三運兵曹別啓請山屯馬二百匹內。四匹船中故失。一匹到靈光故失。二匹到衿川病留。實納馬一百九十三匹。竝禾毛色別單書入之意。敢啓。傳曰。知道。
정조 4년
又以司僕寺官員。以一提調意啓曰。山馬監牧官金光㷜。己亥庚子兩年條。封進馬二匹。今纔上來禾毛色。別單書入。依例內厩立養之意。敢啓。傳曰。知道。
정조 4년
又以御營廳言啓曰。本廳千摠柳鎭琡。身病猝重。勢難察任。改差。何如。傳曰。允。
정조 4년
李鎭恒。以義禁府言啓曰。時囚罪人禹德遠杖一百收贖。告身盡行追奪。流三千里定配事。照律公事判付內。功減一等。啓下矣。禹德遠功減一等。杖一百收贖。告身盡行追奪。平安道順安縣安定驛。徒三年定配。而以議啓內辭意。具罪目。依例發遣府羅將。押送配所。何如。傳曰。允。
정조 4년
又以義禁府言啓曰。㓒谷前府使趙慶進。陰竹縣監李采等。拿問定罪事。傳旨啓下矣。趙慶進。自任所。時未上來。李采。時在任所云。依例發遣府書吏羅將。竝拿來。何如。傳曰。允。
정조 4년
吳大益。以義禁府言啓曰。罪人金宗孝。依判付施威。反覆嚴問。而終始呑吐。不爲直告。情狀萬萬巧惡。如此奸譎之類。不可只以施威。得其情實。刑推究問。何如。傳曰。允。
정조 4년
大司憲李𡊠啓曰。臣本庸愚。不合於淸朝耳目之任。而事在目下。關係義理。旣在言地。有難泯默。敢以草草短箚。仰請處分矣。伏承夜下傳敎。臣於是。竊不勝瞿然慙悚之至。噫嘻。姜世龜之疏中一句語。至凶絶悖。必欲漫漶義理。嫁禍搢紳。究其心術。萬萬叵測。其時處分截嚴。公案已成。孰敢生心於變亂之計。而爲其孫者。憑藉對辯。力戰公議。以其祖凶悖之言。謂之建天地義理者。一何放恣無嚴之至此也。若如渠言。國家之大義理大是非。必將顚倒眩亂而後已。此實名義之罪人也。其所負犯。可勝誅哉。此臣所以激於忠憤。他不暇顧。略陳愚衷。而適値迭箚之會。至承太重之敎。且有問備之命。臣何敢一刻晏然於臺次乎。請命遞斥臣職。答曰。勿辭。亦勿退待。